**Οδηγίες για τη διαδικασία αξιολόγησης μαθητή/τριας από το ΚΕΣΥ**

Επειδή υπάρχουν πολλά ερωτήματα για τα βήματα που απαιτούνται για αξιολόγηση μαθητή/τριας από το ΚΕΣΥ, περιγράφουμε συνοπτικά τη διαδικασία, όπως αυτή περιγράφεται στον [Ν. 4547/2018](https://www.minedu.gov.gr/publications/docs2018/EPAL_N_4547_FEK_102A_12-06-2018.pdf) και την [Υπουργική Απόφαση 211076/ΓΔ4/13-12-2018](http://kesynaxou.mysch.gr/eggrafa/KESY_KANONISMOS_LEITOURGIAS.pdf):

**Βήμα 1ο:** Όταν διαπιστωθούν κάποιες εκπαιδευτικές ή ψυχοκοινωνικές ανάγκες – δυσκολίες για έναν μαθητή, είτε από τον γονέα / κηδεμόνα ή το σχολείο είτε από τη διερεύνηση αναγκών που διενεργεί το Κ.Ε.Σ.Υ., ο γονέας / κηδεμόνας απευθύνεται ή καλείται, κατά περίπτωση, από την ΕΔΕΑΥ ή την Ομάδα Εκπαιδευτικής Υποστήριξης για να υποβάλει αρχικά ***αίτημα στο σχολείο( έντυπο 1)*** με το οποίο θα αιτείται - συναινεί στην έναρξη της διαδικασίας αξιολόγησης – υποστήριξης του/της μαθητή/τριας.

*Σημειώνεται πως είναι απαραίτητη η συναίνεση του γονέα/ κηδεμόνα, καθώς έχει το δικαίωμα να είναι ενήμερος για όλη τη διαδικασία και τα έγγραφα που συντάσσονται.*

**Βήμα 2ο:** Συντάσσεται, αν δεν υπάρχει πρόσφατη, ***Περιγραφική Παιδαγωγική Έκθεση*** για τον/την μαθητή/τρια σύμφωνα με τη βαθμίδα φοίτησης του μαθητή, αντίστοιχα***( έντυπα 2Α, 2Β,2Γ).***  Την έκθεση εισηγείται ο/η υπεύθυνος/η εκπαιδευτικός του τμήματος ή/και του Τμήματος Ένταξης και των μελών της Ε.Δ.Ε.Α.Υ. ή της ομάδας εκπαιδευτικής υποστήριξης μαθητών/τριών και περιλαμβάνει πιθανές άλλες παρατηρήσεις από το σύνολο των μελών του Συλλόγου Διδασκόντων.

**Βήμα 3ο:** Με βάση την περιγραφική παιδαγωγική έκθεση, συντάσσεται το ***Βραχυχρόνιο Πρόγραμμα Παρέμβασης*** (***έντυπο 3)***, με ευθύνη της Ε.Δ.Ε.Α.Υ. ή της Ομάδας Εκπαιδευτικής Υποστήριξης και σε συνεργασία με την οικογένεια του/της μαθητή/τριας. Στη σύνταξη και εφαρμογή του, δύναται το Κ.Ε.Σ.Υ. να υποστηρίξει τη διαδικασία.

**Βήμα 4ο**: Το σχολείο σε συνεργασία με την οικογένεια εφαρμόζει το Βραχυχρόνιο Πρόγραμμα Παρέμβασης με ευθύνη της ΕΔΕΑΥ/Ομάδας Εκπ/κής Υποστήριξης και με την υποστήριξη του ΚΕΣΥ. Το πρόγραμμα αναπροσαρμόζεται στην πορεία, όπου και αν χρειαστεί. Συμπληρώνεται τελική αξιολόγηση Βραχυχρόνιου Προγράμματος Παρέμβασης (**έντυπο 4),** στο οποίο αποτιμώνται τα αποτελέσματά του προγράμματος **και διατυπώνεται πρόταση για αξιολόγηση του/της μαθητή/τριας από το Κ.Ε.Σ.Υ. ή όχι.**

**Βήμα 5ο** Τ**ο σχολείο αποστέλλει αντίγραφα πρακτικών παιδαγωγικών συνεδριάσεων του Συλλόγου Διδασκόντων με αιτιολογημένη εισήγηση προς το Κ.Ε.Σ.Υ.,** που περιλαμβάνουν όλες τις αναγκαίες υποστηρικτικές παρεμβάσεις που υλοποιήθηκαν από τη σχολική μονάδα του μαθητή και τα αποτελέσματα των παρεμβάσεων αυτών, καθώς τα έντυπα που συντάχθηκαν.

**Βήμα 5ο:** Ο γονέας σε συνεννόηση με το σχολείο υποβάλλει αίτημα προς το ΚΕΣΥ για αξιολόγηση του/της μαθητή/τριας. ***(έντυπο 5).*** Το Κ.Ε.Σ.Υ. ορίζει το χρόνο της αξιολόγησης με βάση το χρόνο υποβολής του αιτήματος.

**Βήμα 7ο:** Η διεπιστημονική ομάδα του Κ.Ε.Σ.Υ. αξιολογεί τον/τη μαθητή/τρια και εκδίδει αξιολογική έκθεση – γνωμάτευση, συνοδευόμενη με προτάσεις. Η αξιολογική έκθεση επιδίδεται στον γονέα / κηδεμόνα, ο οποίος με δική του ευθύνη τη διακινεί προς το σχολείο ή άλλους φορείς. Το σχολείο, μετά την παραλαβή της γνωμάτευσης από το γονέα-κηδεμόνα αποστέλλει ηλεκτρονικά στο Κ.Ε.Σ.Υ. ***βεβαίωση παραλαβής γνωμάτευσης (έντυπο 6).***

**Σε περίπτωση που ο γονέας απευθύνεται πρώτα στο Κ.Ε.Σ.Υ.**, **θα παραπέμπεται στο σχολείο, προκειμένου να εφαρμοστεί η παραπάνω διαδικασία** (περιγραφική έκθεση, βραχυχρόνιο πρόγραμμα, πρακτικό συλλόγου διδασκόντων κλπ.), όπως προβλέπεται στο νόμο.

**Αιτήματα που αφορούν αξιολογήσεις - γνωματεύσεις που έχουν σχέση με Παράλληλη Στήριξη, ΕΒΠ, πρώτη εγγραφή σε σχολικό πλαίσιο, επαναξιολόγηση Ειδικών Μαθησιακών Δυσκολιών (Δυσλεξία κλπ) ή άλλες έκτακτες περιπτώσεις, θα εξετάζονται κατά περίπτωση.**

**Τέλος, αιτήσεις που είχαν ήδη υποβληθεί στο ΚΕ.Δ.Δ.Υ. Μεσσηνίας και προγραμματίζονται για αξιολόγηση στο επόμενο χρονικό διάστημα, θα εξεταστούν χωρίς την εφαρμογή της προηγούμενης διαδικασίας.**